钦定古今图书集成/历象汇编/岁功典/第055卷 > 林锺六月启 梁昭明太子
## 钦定古今图书集成/历象汇编/岁功典/第055卷 > 林锺六月启 梁昭明太子

三伏渐终，九夏将谢。萤飞腐草，光浮帐里之书；蝉噪
繁柯，影入机中之鬓。濯枝迁而潦溢，芳槿茂而发荣。
山土焦而流金，海水沸而漂烁。敬想足下藏形月府，
遁迹冰床。披《庄子》之七篇，逍遥物外；玩老聃之两卷，
恍惚怀中。但某白社狂人，青缃末学，不从州县之职，
聊立松篁之间。时假德以为邻，或借书而取友。三千
年之独鹤，暂逐鸡群；九万里之孤鹏，权潜燕侣。既非
得意，正可忘言，诸不具伸，应俟面会。

《夏夜呈从兄散骑车长沙　　宋·颜延之》

炎天方埃郁，暑晏阕尘纷。独静阙偶坐，临堂对星分。
侧听风薄木，遥睇月开云。夜蝉当夏急，阴虫先秋闻。
岁候初过半，荃蕙岂久芬。屏居恻物变，慕类抱情殷。
九逝非空思，《七襄》无成文。